Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: Az 1997. évi LXXXI. törvény 2. § (3) bekezdése szerint a társadalombiztosítási nyugellátás a nyugdíj alapját képező
Paragraph Index: 346

Az 1997. évi LXXXI. törvény 2. § (3) bekezdése szerint a társadalombiztosítási nyugellátás a nyugdíj alapját képező kereset, jövedelem összegéhez és az elismert szolgálati időhöz igazodik. Az állampolgári jogok országgyűlési biztosa általános helyettese megállapította ezért, hogy a hatóság járadékot megállapító határozata a jogszabályoknak megfelelt, azonban a járadék megállapításnál a későbbi ellátásokra vonatkozó hangsúlyozottabb tájékoztatás elmaradása nehéz helyzetbe hozhatja az érintetteket abban az esetben, ha nem igénylik a nyugdíjkorhatár elérésekor a nyugellátást. Ajánlással a visszásság csekély mértékére, jellegére figyelemmel az állampolgári jogok országgyűlési biztosának általános helyettese nem élt (a nyugdíjat nem hivatalból, hanem igénylés alapján kell megállapítani), azonban felhívta az Országos Nyugdíjbiztosítási Főigazgatóság vezetőjének figyelmét a járadékot megállapító határozatok indokolási részének kiegészítésére. 2000/88/II. szám OBH 2167/1999. I. A gyermekvédelmi törvény 11. §-ában és a 17. §-ában foglalt jogszabályi előírások megszegésével a gyermek legmagasabb szintű testi és lelki egészséghez való joggal [Alk. 70/D. § (1) bek.], a megfelelő testi, szellemi és erkölcsi fejlődéshez szükséges védelemre és gondoskodásra való joggal [Alk. 67. § (1) bek.], az ifjúság létbiztonsághoz, oktatáshoz, neveléshez való jogával (Alk. 16. §), valamint az emberi méltósághoz való joggal összefüggésben súlyos visszásságokat okoznak a gyermekvédelmi alapellátás szervei. II. A gyermek meghallgatásának mellőzése a panaszhoz való alkotmányos emberi jog tekintetében okoz visszásságot (Alk. 64. §). III. A jogbiztonsághoz való alkotmányos emberi jogok sérelmét idézte elő [Alk. 2. § (1) bek.] a gyermekjóléti szolgálat azzal, hogy a feladataira vonatkozó jogszabályi előírásokat teljesen figyelmen kívül hagyta. A jogbiztonság sérelmét okozta Devecser Város Önkormányzata és jegyzője azzal is, hogy a gyermekjóléti szolgálatot nem ellenőrizte. Teljes szöveg: 3.4. alfejezetben. OBH 2192/1999. Az Alkotmány 2. § (1) bekezdésében deklarált jogállamiság elvéből következő jogbiztonság követelménye, illetve az ennek részét képező tisztességes eljáráshoz való joggal összefüggésben okoz visszásságot, ha az illetékhivatal a bírósági ítéletben foglaltak maradéktalan végrehajtását elmulasztja. A panaszos mint felperes kártérítési igényt érvényesített a Hungária Biztosító Rt.-vel szemben. Az eljárás során a Miskolci Városi Bíróság összesen 14 000 Ft illeték visszatérítését rendelte el a panaszos részére. A Borsod-Abaúj-Zemplén Megyei Önkormányzat Megyei Illetékhivatala (a továbbiakban: illetékhivatal) az ügyben nem intézkedett, így rövid úton, telefonon történt érdeklődésre az illetékhivatalnál elmondták, hogy a bírósági végzések jogerőre emelkedése után, 1999. március 1. napján hozták meg a határozatokat, és azok rövidesen kézbesítésre kerülnek. A panaszos ezután ismét az Országgyűlési Biztos Hivatalához fordult beadvánnyal, ugyanis a Borsod-Abaúj-Zemplén Megyei Illetékhivatal határozatai illetékösszeg visszatérítése helyett illeték átszámolását rendelte el vagyonszerzési illetéktartozás javára, így a panaszost további illeték és pótlékai megfizetésére kötelezték.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes